Сазнали на семинару и применили у пракси

# Основни подаци:

Име:Вера

Презиме:Исаиловић

# Сарадници (име и презиме): Горан Ћирковић

# Назив рада:Повратак у будућност са историчарима

# Зашто сте се определили за овај семинар?

Овај семинар је био први који сам похађала преко интернета и за мене је то било једно потпуно ново искуство. Изабрала сам га због тога што се одржавао онлајн, па сам могла да радим задатке према свом слободном времену. Пошто сам поклоник целоживотног учења тема ми се чинила сасвим изазовном и да ћу кроз њу научити нешто сасвим ново. До тада сам углавном ишла на стручне семинаре намењене историчарима.

# Како су стечена знања/вештине са семинара подстакли промене у Вашем раду?

Семинар је био посвећен могућностима које пружа сајт организован на Мудл платформи. Кроз шест недеља колико је трајао, заправо сам у изради задатака верујем потрошила много више времена него што је предвиђено акредитованим сатима зато што су ме могућности Мудл платформе заиста заинтересовале.

# Опишите начине и облике примене знања/вештина стечених на семинару и остварене ефекте.

На семинару смо задатке остваривали кроз различите активности: теоријски делови после којих су обавезно следили тестови; на форуму Мудл платформе требало је да поставимо афирмативне поруке на пример, да коментаришемо друге дискусије и сл. Такође, за крај смо израђивали индивидуалне задатке. Самосталним радом сам научила како да постављам различите садржаје на Мудл сајт.

# У чему видите професионалну добит за себе?

После семинара сам желела да применим научено и да покушам да направим за своје ђаке сајт у Мудл платформи који ће бити подршка садржајима који се изучавају у школи. Највећом добити сматрам то што сам овим семинаром открила једну нову област, којом мислим да сам значајно унапредила своју наставну праксу – информатику као подршку мом предмету (историја). Пошто сам направила свој сајт уз подршку колега информатичара, на њему сам почела да истражујем могућности како да на најбољи начин ангажујем своје ученике. У данашње време, када мотивација ученика драстично пада, моја мисија је била да ђаке заинтересујем, активирам, покажем им како интернет може да се користи не само за игрице и Фејсбук, него и за учење корисних садржаја. Свих ових година сам своје знање надограђивала у овом правцу низом других семинара, који се изводе преко интернета. Учим како да научим своје ђаке на другачији начин. Мој сајт ми пружа огромно задовољство, иако ми је понекад било потребно много времена да бих савладала многе тајне Мудл платформе.

# На основу чега сте то проценили?

После овог семинара сам врло интезивно тражила и налазила друге, са сличном темом и организацијом (преко интернета) како бих своје знање проширила. Од тада до данас мислим да сам много научила како да ученицима представим историју користећи најразличитије алате са интернета (веб 2.0 алати). Велико задовољство ми пружа то што сам у могућности да креирам различите садржаје на сајту. Потом кроз рад ученика видим ефекте мог рада. Сајт Историчари је до сад попуњен најразличитијим садржајима, који су плод коришћења различитих техника и метода рада. Колико се мењао сајт Историчари, мењала сам се и ја са њим.

# У чему видите добит за циљну групу (деца, ученици, колеге, родитељи...) са којом сте радили ?

Циљна група су моји ученици, мада је сајт отворен и за остале ученике основне школе. Ученици сајт користе као подршку садржајима који се изучавају у школи. Такође, дајем им домаће задатке (који нису обавезни, али их масовно раде) у којима се трудим да активирам истраживачке могућности деце(израда паноа, креирање игрица, интерактивних постера, дискусије на форуму и сл.). Ту се налазе и садржаји за додатну наставу (додатни текстови обавезни за такмичење, тестови за вежбање).

Највећа добит је популаризација предмета историје кроз интерактивне садржаје, кроз које се ученици активирају.

# На основу чега сте то проценили?

Као администратор могу да пратим број посета садржајима на сајту, а о томе говоре и бројни ученики радови који се на њему налазе (приказани су у прилогу рада).

# Шта бисте нам још рекли/написали о семинару, а нисмо Вас питали?

Мислим да су ових пет година стручног усавршавања на мој професионални развој оставили најзначајнији печат. Ипак овај семинар „Електронско учење“ бих издвојила као први у низу онлајн семинара, који је пробудио моју жељу да наставим са својим усавршавањем путем интернета и да се нађем у електронском свету Мудл платформе.

**Прилог: ППТ презентација која представља сајт Историја**